In nomine Domini amen. Ego Odinus filius Amaurici de Ycio confiteor et recognosco me pro uoluntate mea uendidisse et concessisse atque quitauisse in hereditatem perpetuam magistro et fratribus Domus Dei de Tilicastro unum mansum situm Diuione in uico qui uocatur Domus Dei iuxta domum quam dicti magister et fratres emerunt de Guillelmo dicto Bereteigne ex una parte et iuxta domum relictae et heredum Auberici dicti Cornuti fratris mei defuncti ex altera de cuius uenditionis pretio me teneo et habeo in numerata pecunia penitus pro pagato et propter hoc de dicto manso me penitus deuestiens dictos magistrum et fratres corporaliter inuestiui et teneor et promitto sub obligatione bonorum meorum omnium et iuramento pro me et meis heredibus quos ad hoc obligo specialiter prestito corporali dictum mansum garantire dictis magistro et fratribus et eorum successoribus perpetuo contra omnes et in nullo de caetero per me uel per alium contraire: hanc autem uenditionem ego Bartolomeus frater dicti Odini et ego Maria uxor eiusdem Odini laudamus et ratam et firmam habemus et promittimus imperpetuum habere iuramento prestito corporali et in nullo de caetero per me uel per alios ratione partitionis uel diuisionis non factae siue non habitae uel dotis aut dotalitii siue modo alio contraire: In praemissorum autem omnium testimonium et munimen nos Odinus Bartolomeus et Maria praedicti praesentibus litteris sigilla uirorum uenerabilium domini Mercatoris decani capellae Ducis et magistri Alberici decani Christianitatis Diuionensis fecimus apponi. Actum anno Domini millesimo ducentesimo quinquagesimo sexto mense iannuario. Sigillatum duobus sigillis in cera sub duplici cauda pergameni.